КIыщокъуэ Алим ягу къагъэкIыж
КъБР-м и цIыхубэ усакIуэ КIыщокъуэ Алим дунейм зэрехыжрэ илъэс 15 щрикъу махуэм тхакIуэр ягу къагъэкIыжу и фэеплъым щызэхэта щыгъуэ пэкIум депутатхэр, министрхэр, жылагъуэ лэжьакIуэхэр, тхакIуэхэр, щIэныгъэлIхэр, Алим зыцIыхуу щытахэмрэ и творчествэр фIыуэ зылъагъухэмрэ кърихьэлIат.
КъБР-м щэнхабзэмкIэ и министр Къумахуэ Мухьэдин пэкIур къыщызэIуихым КIыщокъуэм «Сэ къэзгъэзэжынущ» и усэр игу къигъэкIыжри, Алим и лъабжьэри и къуэпсхэри къыщежьэ и хэкум къигъэзэжауэ езым бгъэдэлъа щIэныгъэмрэ акъыл куумкIэ къыддэгуашэу къызэрилъытэр жиIащ. Жылагъуэ-политикэ лэжьакIуэ цIэрыIуэ, лъэпкъ литературэм и шу пашэхэм ящыщ КIыщокъуэ Алим емыпцIыжу фIыуэ зылъагъухэмрэ абы и тхыгъэхэм щIапIыкIахэмрэ куэду къызэрекIуэлIамкIэ фIыщIэ яхуищIащ, абыхэм тхакIуэм и «гъащIэм» зэрыпащэри дыщIигъужащ министрым и псалъэхэм.
Къэбэрдей-Балъкъэрым и цIыхубэ тхакIуэ Елгъэр Кашиф КIыщокъуэр къызэрицIыхуауэ щытамрэ абы и сэбэп къызэрекIамрэ кIэщIу тепсэлъыхьащ. Елгъэрым и псалъэхэм къыхигъэщащ КIыщокъуэ Алим я къуажэ къызэрыдэкIам зэрыригушхуэр икIи абы хуэдэ лIы щэджащэ лъэпкъыр щымыщIэну ехъуэхъуащ ар къызэхуэсахэм.
КъБР-м и ТхакIуэхэм я зэгухьэныгъэм и тхьэмадэ Беппаев МутIалип гугъуехь куэдым къыпимыкIуэту япэщIэта КIыщокъуэр щапхъэ нэсу зэрыщытыр къызыхэщ и усэ сатырхэм къеджа иужь, зы уэрэдым и дамитIу къилъытэу Алим и IэдакъэщIэкIхэм хитха адыгэхэмрэ балъкъэрхэмрэ игъащIэкIи зэкIэрымыхуу зэдэгъуэгурыкIуэну къы-
хуриджащ.
Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд къыщыпсалъэм КIыщокъуэ Алим хуэдэ цIыхушхуэм и цIэм хуэфэщэн музей республикэм къыщызэIуахыпхъэу къызэрилъытэр, КъБР-м и цIыхубэ усакIуэм къыщIэна псори екIуу зы унэм щызэхуэхьэсыныр зэрыфIэкъабылыр жиIащ. «Ди цIыху пэрытхэр, лъэпкъым и зыужьыныгъэм зи гуащIэ езыхьэлIахэр зыщыдвмыгъэгъэгъупщэ», — захуигъэзащ абы къызэхуэсахэм.
КIыщокъуэм теухуа псалъэ гуапэхэр жаIащ КъБР-м и Парламентым и депутат Наводничий Георгий, ТхакIуэхэм я зэгухьэныгъэм хэт Котляровэ Марие, тхакIуэр къыщалъхуа Шэджэм щIыналъэ Советым и тхьэмадэ Уэдыжь Хьэсэнш сымэ. ПэкIум кърихьэлIахэр, КIыщокъуэм и фэеплъым удз гъэгъахэр тралъхьа иужь, тхакIуэм зы дакъикъэкIэ хуэщыгъуащ.
ИНАРОКЪУЭ Данэ.
Сурэтыр Къарей Элинэ трихащ.
